作者:李曾伯
標題:沁園春
內容:天下奇觀，江浮兩山，地雄一州。對晴煙抹翠，怒濤翻雪，離離塞草，拍拍風舟。春去春來，潮生潮落，幾度斜陽人倚樓。堪憐處，悵英雄白髮，空敝貂裘。淮頭。虜尚虔劉。誰為把中原一戰收。問只今人物，豈無安石，且容老子，還訪浮丘。鷗鷺眠沙，漁樵唱晚，不管人間半點愁。危欄外，渺滄波無極，去去歸休。